《消寒七集饮竹屋分得帘字时从西郊步归》
清代·许传霈

偶忆送春游，计月才届三。今朝重携手，河梁朔风严。

岁月倏忽易，流水听瀸瀸。飞虹卧雪中，斜日落层岚。

人影侵在地，历乱舞松杉。何来不速客，一一集禅庵。

修竹如相识，万个字空嵌。折节呼士前，俗驾皆扫芟。

主人藏斗酒，厚味咀醰醰。卜夜添炉火，分题褪鼻尖。

七人逢七集，寒暑理相参。优游乐卒岁，世味外酸咸。

窗纸忽然白，新月朗磨镰。归来数梅朵，对影碧筠帘。

花香与酒香，齐梦到黑甜。

作者简介：余生而鲁钝，雅不善诗。岁辛巳，由湖返杭，尤绝意不吟咏，复何稿之可存乎。偶理丛残，有不忍遽弃者，念少壮遭际多艰，赖母教辛勤，良朋切磋，得不汨没天性，言情纪事，时见乎词，则又不可以不存。爰按年录之，起咸丰癸丑，终光绪辛巳，得八卷，计古今体若干首。初有无可斋、倦游轩、七二铃馆、春晖室诸编目，兹分注各年下以存旧名。